Сяргей Міхайлавіч Сасноўскі

Сяргей Сасноўскі (нар. , ) — беларускі футбаліст, абаронца. Ігрок нацыянальнай зборнай Беларусі (2009—2011). У цяперашні час працуе трэнерам у камандзе АБФФ U-17.

 Клубная кар’ера 
Выхаванец мінскай школы «Алімпія», пачаў прафесійную кар’еру ў мінскім «Трактары», пазней выступаў у МТЗ-РІПА, «Зорцы-БДУ» і «Нёмане».

У 2008—2010 гадах гуляў у складзе барысаўскага БАТЭ, з якім тройчы стаў чэмпіёнам краіны. 27 жніўня 2009 года ў матчы плэй-оф Лігі Еўропы з балгарскім «Літэксам» забіў два галы, тым самым «рэабілітаваўся», бо ў першым матчы з-за яго памылкі БАТЭ прайграў дома 0:1.

У пачатку 2011 года стаў іграком расійскага клуба «Том». Большую частку 2012 года прапусціў з-за траўмы.

У студзені 2013 года перайшоў у «Мінск» і стаў асноўным абаронцам каманды. Прывёў гэты клуб да перамогі ў Кубку Беларусі 2012/13 (у фінале забіў гол, а пасля атрымаў пашкоджанне, але застаўся на полі з перавязанай галавой).

У снежні 2013 года падпісаў кантракт з жодзінскім «Тарпеда-БелАЗ». У жодзінскім клубе, аднак, згуляў толькі ў першым матчы сезона (29 сакавіка з «Нафтанам»), пасля чаго атрымаў траўму, з-за якой прапусціў увесь сезон 2014. У студзені 2015 года пакінуў «Тарпеда-БелАЗ» па заканчэнні кантракта.

У лютым 2015 года апынуўся ў гродзенскім «Нёмане», з якім неўзабаве падпісаў кантракт". У сакавіку 2015 года быў абраны капітанам каманды" і стаў асноўным цэнтральным абаронцам гродзенцаў. У студзені 2016 года падоўжыў кантракт з «Нёманам». У другой палове сезона 2016, калі галоўным трэнерам гродзенцаў стаў Ігар Кавалевіч, страціў месца ў асноўным складзе. У снежні 2016 года стала вядома, што Сасноўскі пакідае «Нёман».

У студзені 2017 года прыбыў на прагляд у «Іслач», аднак клуб перад самым пачаткам сезона адмовіўся ад падпісання абаронцы, і той завяршыў кар’еру

 Міжнародная кар’ера 
У 2003 годзе згуляў адзін матч за моладзевую зборную Беларусі.

1 красавіка 2009 года дэбютаваў у нацыянальнай зборнай у таварыскім матчы супраць Казахстана. Усяго за зборную згуляў 17 матчаў.

 Трэнерская кар’ера 
Пасля завяршэння кар’еры перайшоў на трэнерскую працу на юнацкім узроўні, працаваў у структуры «Мінска».

У жніўні 2019 года атрымаў трэнерскую ліцэнзію катэгорыі B, у снежні 2021 года — трэнерскую ліцэнзію катэгорыі A.

У сезоне 2022 уваходзіў у трэнерскі штаб асноўнай каманды «Мінска», а ў лістападзе 2022 года, пасля сыходу Вадзіма Скрыпчанкі, узначаліў каманду на апошні матч сезона — у Кубку Беларусі супраць салігорскага «Шахцёра». Пасля стаў працаваць старшым трэнерам у Акадэміі футбола АБФФ. У пачатку 2024 года ўвайшоў у трэнерскі штаб каманды АБФФ U-17, якая далучылася да Першай лігі чэмпіянату Беларусі.

 Дасягненні 
   Чэмпіён Беларусі (3): 2008, 2009, 2010
  Уладальнік Кубка Беларусі (2): 2010, 2013
  Пераможца Другой лігі чэмпіянату Беларусі: 2002
  Найлепшы абаронца чэмпіянату Беларусі: 2008
  У спісе 22 найлепшых ігракоў чэмпіянату Беларусі (2): 2008, 2009

 Крыніцы 

 Спасылкі 


Катэгорыя:Футбалісты Беларусі
Катэгорыя:Ігракі зборнай Беларусі па футболе
Катэгорыя:Ігракі ФК Трактар Мінск
Катэгорыя:Ігракі ФК Партызан Мінск
Катэгорыя:Ігракі ФК Энергетык-БДУ
Катэгорыя:Ігракі ФК Нёман Гродна
Катэгорыя:Ігракі ФК БАТЭ
Катэгорыя:Ігракі ФК Том Томск
Катэгорыя:Ігракі ФК Мінск
Катэгорыя:Ігракі ФК Тарпеда-БелАЗ
Катэгорыя:Футбольныя трэнеры Беларусі
Катэгорыя:Трэнеры ФК Мінск